ไฟแนนเชียลไดเจสต์
ตลท.ลดต้นทุนการซื้อขาย NVDR
21 ส.ค. 2554

ตลท.ลดต้นทุนการซื้อขาย NVDR
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์ฯ ได้ปรับปรุงกระบวนการหลังการซื้อขายใบแสดงสิทธิประโยชน์ในผลประโยชน์ที่เกิดจากหลักทรัพย์อ้างอิงไทยหรือ NVDR (Nonvoting Depository Receipts) เพื่อลดข้อจำกัดและอุปสรรคในกระบวนการหลังการซื้อขาย NVDR และลดต้นทุนในการดำเนินงานของผู้ลงทุนต่างชาติและบริษัทสมาชิก ทั้งบริษัทหลักทรัพย์และธนาคารพาณิชย์ผู้ดูแลทรัพย์สิน (คัสโตเดียน) โดยขยายเวลาให้ทำรายการแก้ไขการซื้อขายระหว่างหุ้นและ NVDR หลังจากที่สมาชิกได้รับการส่งมอบหลักทรัพย์แล้วย้อนหลังได้ 3 เดือน จากเดิมที่ต้องแก้ไขภายใน 3 วันทำการหลังการซื้อขาย 
นอกจากนี้ ยกเว้นค่าธรรมเนียมสำหรับกรณีแก้ไขรายการซื้อขายระหว่างหุ้นและ NVDR จากเดิมที่เคยคิดค่าธรรมเนียมในอัตรา 0.01% ของมูลค่าหลักทรัพย์ที่ทำรายการโดยมีขั้นต่ำไม่น้อยกว่ารายการละ 500 บาท ทั้งสองมาตรการจะมีผลตั้งแต่ 1 ส.ค. 2554 เป็นต้นไป
mai รับหุ้น QTC เคาะ 28 ก.ค.นี้
ตลาดหลักทรัพย์ เอ็ม เอ ไอ (mai) รับหุ้นบริษัท คิวทีซี เอนเนอร์ยี่ (QTC) จำนวน 200 ล้านหุ้น ราคาที่ตราไว้หุ้นละ 1 บาท โดยมีหุ้นที่เสนอขายให้ประชาชนทั่วไปครั้งแรกจำนวน 50 ล้านหุ้น ราคาหุ้นละ 2 บาทเข้าซื้อขายในวันที่ 28 ก.ค.นี้ ชื่อย่อ QTC
ทั้งนี้ QTC เป็นผู้ผลิตและจำหน่ายหม้อแปลงไฟฟ้าตามคำสั่งซื้อของลูกค้าทั้งในประเทศและต่างประเทศ ภายใต้เครื่องหมายการค้า "QTC" และเครื่องหมายการค้าของลูกค้ารวมทั้งการให้บริการเกี่ยวกับหม้อแปลงไฟฟ้า
TFUND ขอมติ 4 ส.ค.นี้เพิ่มทุน 1,600 ล.
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง ในฐานะผู้บริหารกองทุนรวมอสังหาริมทรัพย์ไทคอน (TFUND) กล่าวว่า บลจ.บัวหลวงจะจัดประชุมผู้ถือหน่วยลงทุน ในวันที่ 4 ส.ค.นี้ เพื่อขอมติเพิ่มเงินทุนของกองทุนรวมอีกไม่เกิน 1,600 ล้านบาท เพื่อนำไปลงทุนเพิ่มในที่ดินพร้อมโรงงานจำนวนประมาณ 26 โรงซึ่งตั้งอยู่ในเขตนิคมอุตสาหกรรมและเขตอุตสาหกรรม 
หากผู้ถือหน่วยลงทุนไม่สะดวกสามารถส่งหนังสือมอบฉันทะมาที่ บลจ.บัวหลวง ดำเนินการแทนภายในวันที่ 3 ส.ค. 2554 หรือนำมาส่งเจ้าหน้าที่ลงทะเบียนวันที่ 4 ส.ค. 2554 ก่อนเริ่มประชุม
กองทุน TFUND มีประวัติการจ่ายเงินปันผลต่อเนื่องทุกไตรมาส ล่าสุดจ่ายเงินปันผลจากผลการดำเนินงานของไตรมาสแรกปีนี้ หน่วยลงทุนละ 0.20 บาท ซึ่งถือเป็นครั้งที่ 25 นับตั้งแต่จัดตั้งกองทุน